b'\n_START_ARTICLE_\nVincentz Gaarder\n_START_SECTION_\nBakgrunn\n_START_PARAGRAPH_\nEt par \xc3\xa5r etter han var f\xc3\xb8dt flyttet foreldrene fra Norge til Russland, der faren arbeidet som l\xc3\xa6rer. Da faren d\xc3\xb8de flyttet moren med barna til Kharkov. I 1895 giftet han seg med Helena Tsjigajev. Andre kilder oppgir at faren var l\xc3\xa6rer i Kharkov. Han fikk derfor sin skolegang i Kharkov, der han tok studenteksamen og f\xc3\xb8rste avdeling av filologisk eksamen. I 1897 flyttet han til Petrograd og fortsatte studiene der.\n_START_SECTION_\nVirke\n_START_PARAGRAPH_\nI 1894 gikk Gaarder inn i den russiske sosialdemokratiske bevegelsen, og satt i 1898\xe2\x80\x931899 i det russiske sosialdemokratiske arbeiderpartis sentralstyre. I forbindelse med trykking og spredning av materiale til 1. mai ble han arrestert og fengslet: tre m\xc3\xa5neders varetekt, seks m\xc3\xa5neder p\xc3\xa5 enecelle i Peter-Pauls-festningen og deretter tre \xc3\xa5rs forvisning - til et distrikt \xc2\xabuten industribedrifter\xc2\xbb. Etter et \xc3\xa5rs tid klarte han \xc3\xa5 r\xc3\xb8mme via Tyskland, og tok seg til Norge i 1900._NEWLINE_Gaarder engasjerte seg raskt i norsk arbeiderbevegelse. Han arbeidet som utenriksmedarbeider i Social-Demokraten i 1903\xe2\x80\x931904. Etter at Norges Socialdemokratiske Ungdomsforbund var opprettet ble han den f\xc3\xb8rste landsm\xc3\xb8tevalgte redakt\xc3\xb8ren i NSUs blad Det tyvende \xc3\xa5rhundrede. Han representerte ogs\xc3\xa5 NSU p\xc3\xa5 Den andre internasjonalens kongress i Amsterdam i 1904. I Drammen var Gaarder med \xc3\xa5 starte arbeideravisen Fremtiden, der han var forretningsf\xc3\xb8rer til 1906. I \xc3\x98st-Finnmark samarbeidet han trolig med Adam Egede-Nissen om smugling av politisk litteratur inn i Russland via Arkhangelsk fra 1903._NEWLINE_I de n\xc3\xa6rmeste \xc3\xa5rene oppholdt han seg igjen i utlandet, f\xc3\xb8rst i Karelen i Finland der han i mange \xc3\xa5r drev bakeri, deretter en tid i Russland etter revolusjonen i 1917. I Russland livn\xc3\xa6rte han seg som sm\xc3\xa5bruker og bokhandler. Han var misforn\xc3\xb8yd med politikken i Sovjetunionen, og vendte tilbake til Norge i 1922 etter \xc3\xa5 ha f\xc3\xa5tt utreisetillatelse. I Norge var han en tid medarbeider i Den Nye Social-Demokraten, som var avisen til h\xc3\xb8yrefl\xc3\xb8yen innen det norske sosialdemokratiet og NSAs taler\xc3\xb8r._NEWLINE_Han kj\xc3\xb8pte etter hvert et sm\xc3\xa5bruk i \xc3\x85s, jobbet som g\xc3\xa5rdbruker under trange k\xc3\xa5r og livn\xc3\xa6rte seg ved \xc3\xa5 selge egg og gr\xc3\xb8nnsaker p\xc3\xa5 torget i Oslo. Varene fraktet han til dels med ryggsekk til fots den fem timer lange veien. Han d\xc3\xb8de i 1945, og er gravlagt i \xc3\x85s.\n_START_SECTION_\nSkrevet om og av Gaarder\n_START_PARAGRAPH_\n\xc2\xabDet er vel bare en nordmann som figurerer i et sovjetisk leksikon over deltagere i den revolusjon\xc5\x93re bevegelse i Russland f\xc3\xb8r 1905? Det er her tale om Vincentz Gaarder....\xc2\xbb Fra Martin Nag (1983) Vincentz Gaarder En norsk-russisk kulturpersonlighet, Universitetet i Oslo._NEWLINE_I boken Fem Aar i N\xc3\xb8dens og D\xc3\xb8dens Land (1923) skriver Gaarder:_NEWLINE_\xc2\xabJeg var ikke monarkist, jeg var ikke kontrareveolusjon\xc5\x93r; men jeg var imot voldshandlinger, drap og alsalgs r\xc3\xb8veri, jeg var mot faatallets diktatur og alslags tyranni. Jeg vilde ikke v\xc5\x93re bolsjevikisk \'folke\'kommis\xc5\x93r, jeg var ikke kommunist. Jeg vilde se Rusland styrt av ett eller flere folkevalgte parlamenter, jeg vilde at socialismen, som i tanke og handling mere og mere vinder verden for sig, skulde gjennomf\xc3\xb8res paa en retf\xc5\x93rdig maate til hele folkets og ikke de faa kommunisters gavn. Derfor slet jeg i Rusland, i mit ansikt sved, i n\xc3\xb8d og elendighet, men sammen med de 150 millioner stakkars russere, ikke med de 460,000 russiske \'kommunister\'.\xc2\xbb_NEWLINE_Gaarder gir i sin bok mange skildringer ogs\xc3\xa5 fra revolusjonen i 1917:_NEWLINE_\xc2\xabMennskelivet i Rusland koster nu for tiden meget litet. Da de hvite indtok Novorossijsk laa der langs med kaiene avkl\xc5\x93dte arbeiderlik; jeg saa dem selv: mishandlet paa den v\xc5\x93rste maate, med avskaarne hoder og lemmer laa de der overalt.\xc2\xbb_NEWLINE_Olav Kringen:_NEWLINE_\xc2\xabGaarder og frue ble formidlere av den store illegale litteraturen som skulle inn i Russland fra vest og nord. De var meget velst\xc3\xa5ende og bidro mye til den revolusjon\xc5\x93re agitasjon, blant annet sendte de ogs\xc3\xa5 store bel\xc3\xb8p til Finland"_NEWLINE_Egede-Nissen fortalte: \xc2\xabDet var p\xc3\xa5 den f\xc3\xb8rste skandinaviske arbeiderkongress i K\xc3\xb8benhavn i 1901 at han f\xc3\xb8rste gang m\xc3\xb8tte russiske sosialister, bl. a. Vincent Gaarder. Det var ogs\xc3\xa5 her at han tilb\xc3\xb8d \xc3\xa5 v\xc3\xa6re behjelpelig med \xc3\xa5 smugle sosialistiske skrifter inn i tsar-Russland over Vard\xc3\xb8\xc2\xbb.'